༄༅། །ལྡན་ཡུལ་སྐ་ཕུའི་གཞི་བདག་གི་བསང་མཆོད་ཆོ་ག་སྦྲང་རྩིའི་མགྲིན་གླུ་ཞེས་བྱ་བ་བཞུགས།། ༄༅། །སྣང་བྱེད་འོད་ཁྱབ་ཁ་བའི་རྡུལ་བརྩེགས་བཞིན། །བལྟ་ན་ངོམས་མེད་རབ་དཀར་སྤྱན་རས་གཟིགས། །གང་དང་གཉིས་མིན་བླ་མར་ཕྱག་བགྱིས་ནས། །ཡུལ་ལྷའི་བསང་མཆོད་སྦྲང་རྩིའི་མགྲིན་གླུ་ལེན། །འདིར་སྐ་ཕུའི་གཞི་བདག་ལ་བསང་མཆོད་བྱ་བས། གཞི་བདག་གཏོར་མ། མདའ་དར། ཕྱེ་མར། སྤོས་ཤིང་སྣ་ཚོགས་ཀྱི་དུད་པ་བཏང་བ་རྣམས་སྤྱི་ལྟར་བྱས་ལ། བསང་གཞན་གྱི་གཞི་བདག་གི་སྐབས་སོགས་གང་ཡང་རུང་བར། རང་ཡི་དམ་དུ་གསལ་བའི་ངག་ཏུ། ཀྱེ་རིན་ཆེན་བྲག་ཆེན་བརྩེགས་པ་རི་ཡི་དབང་། །ཆུ་སྐ་ལྷུང་ལྷུང་སྒྲ་སྙན་འབབ་པའི་ཕུ། །ལྷ་གནས་ས་ལ་འཕོས་ལྟའི་ཁང་བཟང་ནས། །སྐ་ལྷ་ཕྱུག་མོ་འཁོར་བཅས་གནས་འདིར་སྤྱོན། །སྤང་རི་གཡུ་ཡི་མདོག་ལྟར་སྔོ་བ་ལ། །ཤེལ་བྲག་ནོར་བུ་སྤུངས་འདྲ་མགར་ཐོག་གི །ཕོ་བྲང་ལ་གནས་ཨ་མྱེ་ལྷ་ཆེན་པོ། །འཁོར་བཅས་གནས་འདིར་ཨཱ་ཀརྵ་ཡ་ཛཿ། བཞུགས་སུ་བཅུག་པ་ནི། ཀྱེ་འབྲི་ཀླུང་གསེར་དང་ལྡན་མ་དལ་འབབ་འགྲམ། །ནོར་འཛིན་དུམ་བུ་སྐྱོང་བའི་བདག་མོ་རུ། །སྲིད་པས་བསྐོས་ཤིང་དཀར་ཕྱོགས་སྐྱོང་བ་ལ། །འཛུམ་དཀར་རྒྱས་པའི་སྐ་ལྷ་ཕྱུག་མོ་ནི། །ཟླ་གཞོན་བྱེ་བའི་མཚར་སྡུག་ལང་ཚོའི་དཔལ། །བྱེད་པོས་གཅིག་ཏུ་སྤུངས་ལྟར་ཡིད་འཕྲོག་གཟུགས། །མཐོན་མཐིང་ལེན་བུ་རིན་ཆེན་ཕྲེང་བས་སྤ། །སྐུ་ལ་དར་གོས་རིན་ཆེན་དོ་ཤལ་བཀླུབས། །ལག་གཡས་མདའ་དར་སྲིད་པའི་ཕྱྭ་གཡང་འགུགས། །གཡོན་པས་ཅི་འདོད་གཏེར་གྱི་ནོར་གཞོང་བསྣམས། །བདེ་འཇམ་སྟན་ལ་སྒེག་ཆགས་ཚུལ་གྱིས་གནས། །རེས་འགའ་རི་དྭགས་བུ་མོ་ལ་ཞོན་ཏེ། །བསམ་པའི་གནས་ཀུན་སྐད་ཅིག་གཅིག་ལ་བསྐོར། །རང་མཐུན་སྨིན་ལེགས་ལུས་ཕྲའི་འཁོར་གྱིས་བསྐོར། །མཐུ་རྩལ་རྨད་བྱུང་ཨ་མྱེ་ལྷ་ཆེན་ནི། །བཞིན་གྱི་དཀྱིལ་འཁོར་དཀར་སྨུག་ཁྲོ་ཞིང་འཇུམ། །ཕྱག་གཡས་ནག་ཕྱོགས་འཇོམས་པའི་མདུང་རྣོན་བསྒྲེང་། །གཡོན་པས་འདོད་དགུའི་ཆར་འབེབས་ནོར་བུ་འཛིན། །ཀཱ་ཤིའི་རས་དཀར་ལྡིང་གོས་སྐུ་ལ་གསོལ། །ཟར་བུ་དམར་མཛེས་ཞྭ་དཀར་དབུ་ལ་བརྒྱན། །སག་ཏིའི་ལྷྭམ་ལྡན་ཞབས་སུ་སྔོ་བསངས་རྟ། །རྒྱན་ལྡན་གོམ་སྟབས་སྟོང་ལ་མཁས་པ་བཅིབས། །རེས་འགའ་ཞྭ་ནག་རྡོ་རྗེའི་ཏོག་མཚན་ལ། །ཚོན་ལྔའི་དར་དཔྱངས་མེ་ལོང་འོད་སྟོང་འཚེར། །མཐིང་གའི་འཇོལ་བེར་གསོལ་བའི་སྐ་རགས་ལ། །གནམ་ལྕགས་ཕུར་བུ་གཟེར་སོགས་ཞི་དྲག་གི །ཆ་ལུགས་ཅིར་ཡང་སྟོན་པའི་ཡུལ་ལྷ་རྗེ། །འཁོར་བཅས་དགའ་བའི་སེམས་ཀྱིས་འཁོད་པར་གྱུར། །བསང་མཆོད་འབུལ་བ་ནི། ཨོཾ་གང་ལ་སྐྱབས་སོང་མི་བསླུ་གཏམ་གྱི་རྔ། །བདེན་མཐས་ལེགས་པར་བརྡུང་བ་དཀོན་མཆོག་གི །བྱིན་གྱིས་བརླབས་ཀྱིས་སྣ་ཚོགས་མཆོད་པའི་སྤྲིན། །འདོད་ཡོན་འཛད་པ་མེད་པའི་གཏེར་གྱུར་ཅིག །འདོད་པའི་ཡོན་ཏན་ནོར་བུ་གསེར་དངུལ་ཇ། །གོ་ཆ་མཚོན་ཆ་དར་གོས་གཡག་ལུག་ར། །འདབ་ལྡན་རི་དྭགས་ཐེག་པ་བཞོན་མའི་རིགས། །ཇ་ཆང་གཏོར་མ་དཀར་གསུམ་མངར་གསུམ་ཕྱེ། །ལྷ་ཤིང་སྣ་ཚོགས་སྤོས་སྦྱར་བསྲེགས་པའི་སྤྲིན། །མི་གཙང་སྦྱང་ཞིང་ཅི་འདོད་འབྱུང་གནས་འདིས། །སྐ་ལྷ་ཕྱུག་མོ་ཨ་མྱེ་ལྷ་ཆེན་པོ། །འཁོར་བཅས་བསང་ངོ་མཆོད་དོ་དགེས་པར་རོལ། །ལྗོངས་འདིར་གྲུབ་པའི་གདུང་འཚོབ་རིམ་བྱོན་གྱིས། །བསྒོས་པའི་བཀའ་དོན་མ་བསྐྱུངས་སྙིང་ལ་ཆོངས། །དཀོན་མཆོག་སྐྱབས་གཟུང་བྱང་ཆུབ་སེམས་མཆོག་སྐྱེད། །ཆོས་དང་ཆོས་མཛད་གུས་པའི་རི་མོར་བྱོས། །བདག་ཅག་སྦྱིན་པའི་བདག་པོ་འཁོར་བཅས་ཀྱི། །ཚེ་དང་དབང་ཐང་དཔལ་འབྱོར་རིགས་ཀྱི་རྒྱུད། །རྡོ་རྗེ་དཔག་བསམ་ཤིང་དང་ཆུ་ཡི་གཏེར། །སྐལ་ལྡན་ཤིང་རྟའི་རྒྱུན་གྱི་རྗེས་འགྲོར་མཛོད། །གང་དག་ཕྱོགས་སུ་དགོས་པ་གང་གི་ཕྱིར། །འགྲོ་བའི་སྐྱེལ་མ་འོང་བའི་བསུ་བ་དང་། །དགྲ་བགེགས་མི་མཐུན་ཉེས་པའི་ཕྱོགས་ལས་སྲུངས། །ལེགས་པའི་དཔལ་བརྒྱར་སྦྱོར་བའི་སྟོང་གྲོགས་མཛོད། །རྣམ་སྨིན་ལུས་ཀྱི་སྟོབས་དང་བདེ་བ་སྲོག །ཟ་བྱེད་གཤིན་རྗེའི་ཁ་ཡི་རླངས་འདྲ་བ། །མི་ནད་ཕྱུགས་ནད་མུ་གེ་འཐབ་རྩོད་རྣམས། །ཡུལ་འདིར་མི་འབྱུང་སྲུང་བའི་མེལ་ཚེ་མཛོད། །འགྲོ་བའི་ཉེར་འཚོ་དབྱར་ལས་སྐྱེས་པའི་དཔལ། །ཉམས་བྱེད་བཙའ་སད་སེར་བས་མི་འཚེ་བར། །བསྲུངས་པའི་ཁོངས་སུ་རྩི་ཤིང་ལོ་ཐོག་རྒྱས། །རོ་བཅུད་ཕུན་ཚོགས་འབྲས་བུའི་དགའ་སྟོན་སྩོལ། །རྟག་ཏུ་བདེ་དགའ་རྒྱས་པའི་གཡང་རྣམས་ནི། །འདི་ན་ལེན་ཏོ་སངས་རྒྱས་བདུད་སྡེ་ལས། །རྣམ་པར་རྒྱལ་བའི་ཤིས་པ་དག་ཀྱང་ངོ་། །ཞེས་བརྗོད་ཅིང་གཏོར་མ་ཡུལ་ལྷའི་ཕྱོགས་སུ་བཏང་ལ་བསྔོ་བ་སྨོན་ལམ་བྱའོ། །ཞེས་ལྡན་ཡུལ་སྐ་ཕུའི་གཞི་བདག་གི་བསང་མཆོད་ཆོ་ག་སྦྲང་རྩིའི་མགྲིན་གླུ་ཞེས་བྱ་བ་འདི་ནི། སྐ་མདོའི་ཕྲིན་ལས་ཀྱིས་བསྐུལ་ངོར། སྙན་དངགས་པ་ཚུལ་ཁྲིམས་རིན་ཆེན་དུ་བོད་པས་ས་དཀར་བསམ་འགྲུབ་གླིང་དུ་བྲིས་པ་དགེ་བར་གྱུར་ཅིག། །།